2013/0397 (NLE)

Forslag til

RÅDETS UDTALELSE

om det økonomiske partnerskabsprogram for Nederlandene

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 473/2013 af 21. maj 2013[1] om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet, særlig artikel 9, stk. 4,

under henvisning til forslag fra Europa-Kommissionen, og

ud fra følgende betragtninger:

1) Stabilitets- og vækstpagten har til formål at sikre budgetdisciplin i hele Unionen og fastsætter rammerne for forebyggelse og korrektion af uforholdsmæssigt store underskud. Den er baseret på målsætningen om sunde offentlige finanser som et middel til at styrke forudsætningerne for prisstabilitet og en holdbar og stærk vækst, som bygger på finansiel stabilitet, hvorved den medvirker til at nå Unionens mål for holdbar vækst og beskæftigelse.

2) Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser for overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet fastsætter bestemmelser med henblik på en skærpet overvågning af budgetpolitikkerne i euroområdet og med henblik på at sikre, at de nationale budgetter er i overensstemmelse med de retningslinjer for den økonomiske politik, der udstedes inden for rammerne af stabilitets- og vækstpagten og det europæiske semester. Eftersom rent budgetspecifikke foranstaltninger vil kunne være utilstrækkelige til at sikre en varig korrektion af det uforholdsmæssigt store underskud, kan der være behov for yderligere politiske foranstaltninger og strukturreformer.

3) Artikel 9 i forordning (EU) nr. 473/2013 fastsætter retningslinjerne for de økonomiske partnerskabsprogrammer, som medlemsstaterne i euroområdet skal forelægge som led i proceduren i forbindelse med uforholdsmæssigt store underskud. Det økonomiske partnerskabsprogram fastlægger køreplanen for de foranstaltninger, der skal bidrage til en effektiv og varig korrektion af det uforholdsmæssigt store underskud, og bør beskrive de væsentligste finanspolitiske strukturreformer, bl.a. inden for beskatning, pension og sundhed, og budgetrammer, som skal medvirke til en varig korrektion af det uforholdsmæssigt store underskud.

4) Den 2. december 2009 vedtog Rådet en afgørelse i henhold til artikel 126, stk. 6, i TEUF, hvorved der blev indledt en procedure i forbindelse med uforholdsmæssigt store underskud over for Nederlandene. Rådet vedtog den 21. juni 2013 en revideret henstilling i henhold til artikel 126, stk. 7. I den forbindelse blev Nederlandene anmodet om at forelægge et økonomisk partnerskabsprogram senest den 1. oktober 2013.

5) Den 30. september 2013, og dermed inden for fristen fastsat i artikel 9, stk. 3, og artikel 17, stk. 2, i forordning (EU) nr. 473/2013, forelagde Nederlandene et økonomiske partnerskabsprogram for Kommissionen og Rådet, som navnlig fastsætter de finanspolitiske reformer, der skal sikre en effektiv og varig korrektion af det uforholdsmæssigt store underskud (henstilling 1). Det økonomiske partnerskabsprogram omfatter også foranstaltninger, der sigter mod de overordnede landespecifikke henstillinger, som Rådet rettede til Nederlandene den 9. juli 2013: begrænsning af gælden og tilhørende finansielle risici på boligmarkedet; forøgelse af omsætningen på boligmarkedet; forbedring af det sociale boligmarkeds funktionsmåde, herunder anvisningen af boliger; fremme af det private lejeboligmarked (henstilling 2); forbedring af det finansielle tilsyn med pensionsfondene, hvilket skal skabe større balance mellem risici og ambitioner - også fra et generationsmæssigt synspunkt; sænkning af den årlige tilskrivningssats for arbejdsmarkedspensioner, hvor der tages højde for den længere optjeningsperiode, som følger af en forhøjet pensionsalder; forbedring af ældre arbejdstageres beskæftigelsesegnethed; reformering af langtidsplejesystemet (henstilling 3); fremme af arbejdsmarkedsdeltagelsen og lettelse af overgange på arbejdsmarkedet (henstilling 4). I sit udkast til budgetplan har Nederlandene fremlagt yderligere konsolideringsforanstaltninger for 2014 og fremefter. Derudover er der i det økonomiske partnerskabsprogram fastlagt nye strukturelle finanspolitiske foranstaltninger, som skal sørge for en strengere overholdelse af budgetreglerne i de regionale og lokale forvaltninger. De konkrete foranstaltninger, der er fastsat i det økonomiske partnerskabsprogram, og som dækker henstilling 2 og 4, var i vid udstrækning allerede iværksat før den seneste udgave af de landespecifikke henstillinger blev offentliggjort.

6) De strukturelle finanspolitiske foranstaltninger, som Nederlandene har til hensigt at gennemføre, består navnlig i en kodificering af budgetreglerne og en strengere overholdelse af disse regler i de regionale og lokale forvaltninger, hvilket styrker den nationale finanspolitiske ramme. I kombination med de yderligere finanspolitiske konsolideringsforanstaltninger, der blev vedtaget i forbindelse med udkastet til budgetplan for 2014, forventes det, at foranstaltningerne vil støtte en varig korrektion af det uforholdsmæssigt store underskud og forfølgelsen af det mellemfristede mål for den strukturelle budgetbalance.

7) Foranstaltninger, der skal forbedre boligmarkedets funktionsmåde, kan forventes gradvist at reducere støtten til lånefinansiering af boligkøb og af den kreditrisiko, som regeringen løber med den nationale realkreditlånsordning. Det er dyrt at sænke ejerskifteafgiften pga. mistede skatteindtægter, men det forventes at forbedre balancen mellem udbud og efterspørgsel og kapitaltilførslen til boligmarkedet. De vigtigste foranstaltninger er allerede beskrevet i det nationale reformprogram. Det ser generelt ud til at gå i den rigtige retning, men der er behov for opfølgning og eventuel tilpasning for at sikre, at foranstaltningerne er en tilstrækkelig reaktion på den relevante landespecifikke henstilling (henstilling 2).

8) De foranstaltninger, der skal forbedre pensionsfondenes funktion, forventes at reducere de skattemæssige subsidier til systemet og samtidig øge ældre arbejdstageres beskæftigelsesegnethed. Foranstaltningerne forventes at forbedre langtidsplejesystemets effektivitet, hvis resultaterne bliver som forudset, og vil dermed bidrage til finanspolitisk holdbarhed. Der er dog stadig risiko med hensyn til gennemførelsens detaljer og foranstaltningernes økonomiske og budgetmæssige virkninger såvel som indvirkningen på faktiske pensionsbidrag. Eftersom foranstaltningerne stadig er under udarbejdelse, er der behov for en videre analyse af de politiske planers virkning og deres bidrag til håndteringen af den udfordring, det er at skabe finanspolitisk holdbarhed.

9) De foranstaltninger, der skal fremme arbejdsmarkedsdeltagelsen, omfatter ændringer i de overdragelige skattegodtgørelser og reformer af en række arbejdsløshedsydelser. Generelt forventes foranstaltningerne også at få en positiv indvirkning på budgetbalancen. Foranstaltningerne skal dog efter planen gennemføres langsomt, hvilket også er et resultat af aftaler med de af arbejdsmarkedets parter, der skal forvalte gennemførelsen. De vigtigste foranstaltninger er allerede beskrevet i det nationale reformprogram. Hurtigere gennemførelse vil betyde en forbedring af arbejdsmarkedets virkemåde og støtte den økonomiske vækst —

VEDTAGET DENNE AFGØRELSE:

Det økonomiske partnerskabsprogram, som Nederlandene forelagde for Kommissionen og Rådet den 30. september 2013, omfatter en passende række finanspolitiske strukturreformer, der bidrager til en effektiv og varig korrektion af det uforholdsmæssigt store underskud. Det økonomiske partnerskabsprogram giver igen tilsagn om de reformer, der er beskrevet i det seneste nationale reformprogram, og giver yderligere detaljer om gennemførelsen af nogle af disse foranstaltninger efter programmets fremlæggelse og om tidsplanen for opfølgning. Tidsplanen for de foranstaltninger, der er truffet i forbindelse med den landespecifikke henstilling om især arbejdsmarkedet, forekommer at kunne trække omfattende reformer på området i langdrag. Selvom der er givet detaljerede oplysninger om alle foranstaltninger, mangler det økonomiske partnerskabsprogram oplysninger med hensyn til specifikke udfordringer og risici i forbindelse med foranstaltningernes gennemførelse. Nederlandene opfordres derfor til i det kommende nationale reformprogram og stabilitetsprogram at indgive yderligere oplysninger om gennemførelsen af de planlagte reformer og sikre, at der sker fremskridt med hensyn til at efterleve de landespecifikke henstillinger i forbindelse med det europæiske semester. Kommissionen og Rådet overvåger gennemførelsen af reformerne som led i det europæiske semester.

Udfærdiget i Bruxelles,

På Rådets vegne

Formand

[1] EUT L 140 af 27.5.2013, s. 11.